Storm steeds bedreiging vir Spele | Netwerk24
27 Julie 2021 08:58
'n Storm aan Japan se ooskus het Dinsdag steeds 'n bedreiging ingehou vir die Tokio-Spele, al het dit nie die gasheerstad met verwoestende winde en swaar reën bestook soos aanvanklik verwag nie.
Die tropiese storm Nepartak sal nie so 'n groot invloed op die Tokio-Spele hê soos aanvanklik verwag is nie. Foto: Getty Images
Sterk wind en reën het die begin van die vroue-driekamp in Tokio-baai vertraag en die gure weer dreig ook om twee sagtebalwedstryde om medaljes later in die dag omver te gooi.
Branderplankryers is egter in hul noppies met die toestande en die organiseerders het die medalje-rondes 'n dag vroeër geskuif om munt te slaan uit die groter golwe.
Japan se warm, nat en onstabiele somerweerpatrone is 'n bron van volgehoue kommer vir 'n Spele wat reeds omstrede is omdat dit te midde van 'n Covid-19-noodtoestand aangebied word.
Volgens die Japannese Meteorologiese Agentskap gaan die tropiese storm Nepartak ongeveer 31,5 mm reën binne 24 uur laat neersak wanneer dit die noorde van die land Woensdag tref. Dit is op pad na Sendai, 370 km hoër op langs die kus van Tokio.
Hoewel die hoofstad nie soos voorspel swaar reën oornag ontvang het nie, bly Nepartak 'n tropiese storm met winde van tot 118 km/h terwyl dit naby Japan se ooskus woed.